text: 
  Kirsten Christensen, arkæolog, har sammen med kollegaen Henning Nielsen 
  fra Arkæologisk Museum i Korsør udgravet resterne af en gård fra 
  1600-tallet i Gl. Forlev nær Trelleborg. Samtidig er der på stedet 
  gjort andre fund, blandt andet af husgeråd fra flere århundreder 
  tidligere. Man er også stødt på velbevarede mønter fra Erik Menveds 
  tid.
  
  Susanne Melchiorsen, leder af Den alternative Kosmetologskole i Næstved,
   kunne i går fejre sit ti års jubilæum, og det skete i 
  overordentligt kønt selskab med landets ti første alternative 
  kosmetologer. De kunne netop i går fejre, at de er færdiguddannede.
  
  Berrit Kvorning, for tiden skuespiller ved Aalborg Teater, har taget 
  initiativ til en særlig forestilling til fordel for Røde Kors. Hun og
   en række kolleger vil på lørdag optræde med musical-udtog, sketches 
  og meget andet. Sælges alle billetter, bliver der knap 25.000 kr. til
   Røde Kors.
  
  Nanna Bisp Büchert, inspirerende fotograf, blænder på fredag op for 
  sine nye " Anderledes Familiebilleder ". De kan ses i Fotografisk 
  Galleri på Nikolaj Plads i København. Udstillingen varer til den 30. 
  oktober.
  
  
  
  